………. (sz.) napirend

**E L Ő T E R J E S Z T É S**

**a Képviselő-testület 2022. május 31-i rendes ülésére**

**Tárgy:** Javaslat együttműködési megállapodás megkötésére a II. Kerület Utánpótlás Futball Clubbal

**Készítette:** ………………………….

 Kerényi Gyula

polgármesteri koordinátor

**Egyeztetve:** …………………………

dr. Varga Előd Bendegúz

alpolgármester

**Látta:**      ……………………………………

dr. Szalai Tibor

jegyző

          ……………………………………

dr. Silye Tamás

jegyzői igazgató

A napirend tárgyalása zárt ülést nem igényel.

**Tisztelt Képviselő-testület!**

A Magyarország helyi önkormányzatairól szóló 2011. évi CLXXXIX. törvény 23. § (5) 17. pontja szerint a budapesti kerületi önkormányzatok feladata különösen a kerületi sport és szabadidősport támogatása, valamint az ifjúsági ügyek. Budapest Főváros II. Kerületének Önkormányzata (a továbbiakban: Önkormányzat) részére kiemelten fontosak ezek az ügyek, ami számos sportcélú fejlesztésben, illetve a kerületi sportélet különböző szereplőinek lehetőségekhez mérten anyagi, ennek hiányában erkölcsi támogatásában nyilvánul meg.

A II. Kerület Utánpótlás Futball Clubot (a továbbiakban: UFC) II. Kerületi Tömegsport Egyesület néven 1994-ben főiskolások és egyetemisták alapították a budai II. kerületben. A cél kettős volt: egyrészt sportolni, másrészt sportolási lehetőséget nyújtani szervezett keretek között minden korosztálynak. Már az indulás évében megalakult a kis-, és nagypályás felnőtt labdarúgó csapat, nem sokkal később pedig már sikeres kispályás focibajnokságokat szerveztek amatőröknek. Az egyesület csatlakozott a II. kerületi sportmozgalomhoz és számos sportrendezvényen, diákolimpián segítette az Önkormányzat sportfelügyelőségének munkáját. A klub nagyon hamar, már 1995 tavaszán az utánpótlás felé fordult. Elsők között kezdtek el foglalkozni a legkisebbekkel, és elindítottak egy óvodás csoportot 45 fővel. A foci egyre népszerűbb lett a gyerekek körében, a létszám évről évre nőtt, a korosztály is szélesebb lett a bekapcsolódó kisiskolásokkal. Néhány év után azonban eljutottak odáig, hogy a délutáni sportcsoportokba már nem tudtak új jelentkezőket fogadni, az ügyes gyerekek pedig már többre, komolyabbra vágytak, ezért 1999-ben kidolgozták és beindították a II. Kerületi Focisuli névre keresztelt utánpótlás-nevelő programot, amellyel egységes rendszerbe foglalták a II. kerületi 4-10 éves gyermekek óvodai és iskolai labdarúgását, valamint biztosították a szakmai szempontból színvonalas képzést és a Focisuliból az ügyes gyerekek kiválasztását. A kis sportolók száma a programnak köszönhetően több mint duplájára növekedett. Mivel már versenyeztettek is, a projekt túlnőtte a tömegsportot, így 2001-ben létrejött a tömeg és versenysporttal egyaránt foglalkozó UFC.

Mára önálló gyermeklabdarúgó egyesületként széles bázisú tömegsportra építő labdarúgó utánpótlásképzéssel foglalkoznak. Ennek megfelelően az óvodás és kisiskolás Focisuli csoportokban sok száz 5-10 éves gyerekkel kedveltetik meg a labdázást, megismertetve a foci alapjait. Az óvodásokat csatlakoztatták az MLSZ Bozsik Intézményi Programjához, így nekik éves szinten 4 sportnapot rendeznek, minden gyerek minden rendezvényen ajándékot (labda, érem, üdítő) kap, ezen felül az intézmények 50.000 Ft értékben sportszercsomagot kapnak, továbbá az UFC sportszervásárlási utalvány formájában is segíti az intézményeket. 2006 óta nagyságrendileg az alábbi intézményekkel dolgoznak együtt (előfordul kiesés és új belépés):

|  |  |  |  |  |  |  |  |
| --- | --- | --- | --- | --- | --- | --- | --- |
| **Ssz.** | **Intézmény** | **Létszám** | **Heti edzés** | **Ssz.** | **Intézmény** | **Létszám** | **Heti edzés** |
| 1 | Pitypang óvoda | 33 | 2 | 11 | Törökvész óvoda | 32 | 2 |
| 2 | Virágárok óvoda | 29 | 1 | 12 | Budenz iskola | 34 | 2 |
| 3 | Fillér óvoda | 32 | 2 | 13 | Újlaki iskola | 21 | 2 |
| 4 | Ökumenikus óvoda | 10 | 2 | 14 | Babérliget | 14 | 2 |
| 5 | Gesztenyéskert óvoda | 23 | 2 | 15 | Törökvész iskola | 23 | 2 |
| 6 | Kitaibel óvoda | 34 | 2 | 16 | Szabó Lőrinc iskola | 26 | 2 |
| 7 | Hűvösvölgy óvoda | 10 | 2 | 17 | Kodály iskola | 23 | 2 |
| 8 | Kolozsvár óvoda | 10 | 2 | 18 | Fillér iskola | 36 | 2 |
| 9 | Szemlőhegy óvoda | 47 | 2 | 19 | Áldás iskola | 17 | 1 |
| 10 | Bólyai óvoda | 51 | 2 | 20 | Indiánvár óvoda | 10 | 2 |
| **Összesen** | **515** |  |

Jelenleg a II. Kerületi Focisuli programban 13 óvoda és 14 iskola vesz részt, az egyesület különböző sportcsoportjaiban pedig közel ezerötszáz gyermek ismerkedik a labdarúgással, egységes képzési elvek alapján, kulturált körülmények között. A legtehetségesebb gyerekeket az UFC kiemelt korosztályos csapataiban gyűjtik össze. Az UFC műhelyében elhivatott, gyerekbarát edzői stábbal dolgoznak, az egyesületet lokálpatrióta szellem és családias hangulat jellemzi, büszkék arra, hogy az UFC a II. kerületet képviseli és jeleníti meg számos helyen itthon és külföldön, illetve hogy ott a labdarúgáson túlmutató, remek szülői és gyerek közösségek alakulnak ki. Az UFC országos szinten is elismert utánpótlás műhellyé vált.

Az UFC mint regisztrált sportegyesület számos olyan fejlesztési forráshoz juthat hozzá (pl. TAO, MLSZ pályázatok, egyesületek részére nyitva álló pályázati lehetőségek), amelyekhez az Önkormányzat nem. Ezeknek köszönhetően 2013 és 2021 között tucatnyi fejlesztést és eszközbeszerzést hajtottak végre (pl. 7 blokkos konténer öltözőépület, foci ketrec, kültéri padok, pályakarbantartó traktor adapterekkel, teqball asztalok, digitális eredményjelző, 15 t színezett gumigranulátum, 120 férőhelyes mobil lelátó, 20x10 méteres műfüves, palánkkal határolt labdarúgó aréna, mobil sportcsarnok, 17 pár különböző méretű labdarúgó kapu), melyek közül bizonyosak az Önkormányzat törzsvagyonába lettek átadva. Az egyesület a jövőben is jelentős fejlesztéseket tervez, ami az önkormányzati tulajdonú sportcélú ingatlanok értéknövekedését eredményezheti.

Az Önkormányzat évtizedek óta megkülönböztetett figyelemmel kíséri és különböző formában, lehetőségek szerinti mértékben támogatja az UFC munkáját, illetve az ott épülő közösséget. Annak érdekében, hogy a két szervezet között az együttműködés intenzívebbé, kölcsönösen gyümölcsözővé váljon, a mellékletként csatolt megállapodás megkötésre teszünk javaslatot. Ennek keretében a felek célja, hogy eszközeikhez és lehetőségeikhez mérten előmozdítsák és erősítsék a kerületi professzionális-, tömeg- és szabadidősport pozícióit, valamint az ifjúsági ügyeket, ezen belül különösen az egészséges életmódra nevelést és az utánpótlásképzést, továbbá szimbolikusan (pl. címerhasználat engedélyezésével) és gazdasági elvek alapján (pl. közös forrásfeltárás, pályázatokon részvétel) fejlesszék kapcsolatukat.

**Határozati javaslat**

A Képviselő-testület úgy dönt, hogy felhatalmazza a Polgármestert együttműködési megállapodás aláírására a II. Kerület Utánpótlás Futball Clubbal, a határozat melléklete szerinti tartalommal, az esetlegesen szükségessé váló technikai módosításokkal kiegészítve.

**Felelős:** Polgármester

**Határidő:** 2022. június 30.

*(A határozat elfogadása egyszerű többségű szavazati arányt igényel.)*

**Budapest, 2022. május 26.**

**Őrsi Gergely**

polgármester